Olimpijski stadion "Yves du Manoir"
Stade Olympique Yves-du-Manoir (Olimpijski stadion "Yves du Manoir"), poznat i kao Stade Olympique de Colombes, jeste ragbijaški, atletski i nogometni stadion koji se nalazi u Colombesu, u blizini Pariza. Ime je dobio 1928. u spomen na francuskog ragbijaša Yvesa du Manoira. Bio je glavni stadion Olimpijskih igara 1924. i imao je kapacitet od 45.000 mjesta u to vrijeme. Tokom OI 1924. na njemu su se održavala takmičenja iz atletike, biciklizma, kao i konjičkog sporta, gimnastike, tenisa, nogometa, ragbija i mačevanja. Kasnije je kapacitet stadiona proširen na 60.000 gledalaca. Na ovom stadionu odigrano je i finale SP-a u nogometu 1938. između Italije i Mađarske. Colombes je ugostio i veliki broj finala francuskog nogometnog kupa, domaće utakmice nogometne reprezentacije Francuske i ragbijaških ekipa tokom 1970-ih. Bio je najveći stadion u Francuskoj dok 1972. nije obnovljen Park prinčeva. Do tog vremena kapacitet Colombesa smanjen je na ispod 50.000 mjesta zbog sve strožijih sigurnosnih propisa. Ragbijaški klubovi igrali su na Colombesu do 1972. dok je ragbijaška reprezentacija Francuske tu igrala do 1975. Racing Club igrao je na Colombesu do 1985, a onda je prešao na druge stadione prije no što se opet vratio 2000. Ragbijaški klub Racing Métro 92 nikad nije napustio stadion. Prvobitno su planirali ponovo razviti "Yves du Manoir" u stadion kapaciteta 15.000 sjedišta te da se dijeli s Racing Clubom, ali su u međuvremenu odlučili izgraditi potpuno novi stadion, provizorno poznat kao Arena 92, u obližnjem Nanterreu. Stadion je prikazan i u filmu Bijeg u pobjedu, u kojem su glavne uloge tumačili Sylvester Stallone i Michael Caine.